9.  การกำกับดูแลกิจการและการควบคุมภายใน

คณะกรรมการบริษัทได้ตระหนักถึงความสำคัญเกี่ยวกับ การกำกับดูแลกิจการที่ดี
เนื่องจากเล็งเห็นว่าการมีบรรษัทภิบาลจะทำให้เกิดความโปร่งใสและเพิ่มความเชื่อมั่นให้แก่ผู้ถือหุ้นและผู้ที่เกี่ยวข้อง
ซึ่งเป็นปัจจัยสำคัญที่ทำให้บริษัทมีระบบการบริหารงานที่มีประสิทธิภาพ
และส่งเสริมกิจการของบริษัทให้มีการขยายตัวอย่างต่อเนื่องและมั่นคงตลอดจนสอดรับกับนโยบายของรัฐบาล
และเป็นไปตามแนวทางของตลาดหลักทรัพย์แห่งประเทศไทย
คณะกรรมการบริษัทจึงได้กำหนดนโยบายการกำกับดูแลกิจการของบริษัท ดังนี้

9.1 นโยบายเกี่ยวกับการกำกับดูแลกิจการที่ดี

1.  คณะกรรมการบริษัทมีบทบาทสำคัญในการกำหนดวิสัยทัศน์และกลยุทธ์ตลอดจนนโยบายและแผนงานที่สำคัญของบริษัท
    โดยจะพิจารณาถึงปัจจัยเสี่ยงและมีการวางแนวทางการบริหารจัดการที่มีความเหมาะสม

2.  คณะกรรมการบริษัทจะดูแลให้มีการปฏิบัติ และปกป้องผลประโยชน์ตลอดจนการเปิดเผยข้อมูล
    ต่อผู้ถือหุ้นและผู้มีส่วนได้เสียอย่าง เท่าเทียมเป็นธรรมทุกฝ่าย

3.  คณะกรรมการบริษัทจะต้องเป็นผู้นำในเรื่องจริยธรรมและเป็นตัวอย่างในการปฏิบัติงานตามแนวทางการกำกับดูแลกิจการที่ดีของบริษัท

4.  คณะกรรมการบริษัทจะกำกับดูแลให้มีการดำเนินธุรกิจของบริษัท
    ให้สอดคล้องกับนโยบายการดำเนินงาน ที่จะสร้างความเจริญเติบโต
    และเพิ่มมูลค่าให้แก่ธุรกิจในระยะยาวที่ยั่งยืนภายใต้ข้อกำหนดของกฎหมายและจริยธรรมทางธุรกิจ
    บริหารงานด้วยความรอบคอบ และระมัดระวัง เพื่อให้เกิดประโยชน์สูงสุดต่อผู้ถือหุ้น

5.  คณะกรรมการบริษัทจะคำนึงถึงสิทธิของผู้มีส่วนได้เสียกลุ่มต่าง ๆ
    และดูแลมิให้เกิดปัญหาความขัดแย้งทางผลประโยชน์

6.  คณะกรรมการบริษัทจะกำกับดูแลให้มีการบริหารความเสี่ยงและระบบการควบคุมภายในอย่างเพียงพอและเหมาะสม

7.  คณะกรรมการบริษัทจะดูแลให้การดำเนินงานมีความโปร่งใสสามารถตรวจสอบได้
    และมีการเปิดเผยข้อมูลสารสนเทศแก่ผู้ที่เกี่ยวข้องอย่างถูกต้องและตามกำหนดเวลา

8.  บริษัทมีการกำหนดจริยธรรมทางธุรกิจเพื่อให้กรรมการและพนักงานถือปฏิบัติ

เพื่อให้สอดคล้องกับแนวทางข้างต้น บริษัท
จึงขอรายงานเรื่องการปฏิบัติตามหลักการกำกับดูแลกิจการ
ให้เป็นไปในทิศทางเดียวกับตลาดหลักทรัพย์แห่งประเทศไทย ที่กำหนดขึ้นในปี 2550
โดยแบ่งออกเป็น 5 หมวด ตามหัวข้อ 9.2 ในเรื่องหลักการกำกับดูแลกิจการที่ดี

9.2 หลักการกำกับดูแลกิจการที่ดี

1.  สิทธิของผู้ถือหุ้น (The Rights of Shareholders)

2.  การปฏิบัติต่อผู้ถือหุ้นอย่างเท่าเทียมกัน (Equitable Treatment of Shareholders)

3.  การคำนึงถึงบทบาทของผู้มีส่วนได้เสีย (Role of Stakeholders)

4.  การเปิดเผยข้อมูลและความโปร่งใส (Disclosure and Transparency)

5.  ความรับผิดชอบของคณะกรรมการ (Board Responsibilities)

1. สิทธิของผู้ถือหุ้น (The Rights of Shareholders)

บริษัท ให้ความสำคัญถึงสิทธิของผู้ถือหุ้น และมีนโยบายในการป้องกันสิทธิขั้นพื้นฐานของผู้ถือหุ้น ได้แก่
การซื้อ ขาย หรือโอนหุ้น สิทธิในการได้รับส่วนแบ่งในกำไรของกิจการ การเข้าร่วมประชุมผู้ถือหุ้น
การมอบฉันทะ การใช้สิทธิออกเสียงลงคะแนนแสดงความคิดเห็นและข้อเสนอแนะต่างๆ
ในการประชุม สิทธิในการร่วมตัดสินใจในการเลือกตั้งกรรมการบริษัท
การอนุมัติธุรกรรมที่สำคัญและมีผลต่อทิศทางในการดำเนินธุรกิจของบริษัท

นอกจากสิทธิพื้นฐานต่างๆ
ข้างต้นแล้วบริษัทยังได้ดำเนินการในเรื่องการอำนวยความสะดวกในการใช้สิทธิของผู้ถือหุ้น อันได้แก่

1.  เปิดโอกาสให้ผู้ถือหุ้นเสนอวาระการประชุมผู้ถือหุ้น
    และรายชื่อผู้ทรงคุณวุฒิเข้ารับการพิจารณาเลือกตั้งเป็นกรรมการล่วงหน้า ระหว่างวันที่ 24
    กันยายน 2555 ถึงวันที่ 31 ธันวาคม 2555
    โดยแจ้งให้ผู้ถือหุ้นทราบผ่านระบบข่าวของตลาดหลักทรัพย์แห่งประเทศไทย
    พร้อมทั้งประกาศหลักเกณฑ์ และระบุขั้นตอนที่ชัดเจนไว้ในเว็บไซต์ของบริษัท
    www.yuasathai.com ในส่วนของ “ข้อมูลการลงทุน” ภายใต้หัวข้อ
    “ข้อมูลการประชุมสามัญประจำปี”

2.  มีสิทธิเข้าร่วมประชุมสามัญประจำปีผู้ถือหุ้น และประชุมวิสามัญผู้ถือหุ้น
    ในกรณีที่มีวาระพิจารณาพิเศษ

3.  มีการเผยแพร่หนังสือนัดประชุม, วาระการประชุม
    และข้อมูลเกี่ยวกับการประชุมผู้ถือหุ้นไว้ในเว็บไซต์ของบริษัทก่อนจัดส่งเอกสาร ประมาณ 1
    เดือน พร้อมทั้งชี้แจงสิทธิของผู้ถือหุ้นในการเข้าร่วมประชุม
    และสิทธิการออกเสียงลงมติของผู้ถือหุ้น

4.  นำเสนอค่าตอบแทนคณะกรรมการ คณะกรรมการตรวจสอบ
    และคณะกรรมการกำหนดค่าตอบแทน ให้ผู้ถือหุ้นพิจารณาอนุมัติเป็นประจำทุกปี

5.  เปิดโอกาสให้ผู้ถือหุ้นเสนอความคิดเห็น ข้อเสนอแนะ
    หรือข้อซักถามในเรื่องที่เกี่ยวข้องกับบริษัทได้ล่วงหน้าก่อนการประชุมผู้ถือหุ้น โดยส่งมาที่
    planning@yuasathai.com ของฝ่ายนโยบายและแผนงาน
    ซึ่งอยู่ในความดูแลของเลขานุการบริษัท

6.  บริษัทได้อำนวยความสะดวกให้แก่ผู้ถือหุ้นทุกคน
    ในการใช้สิทธิโดยมอบฉันทะการเข้าร่วมประชุมผู้ถือหุ้นได้
    โดยบริษัทได้แต่งตั้งกรรมการอิสระให้เป็นตัวแทน หรือจะมอบอำนาจให้บุคคลอื่นๆ
    เป็นตัวแทนเข้าร่วมประชุมในกรณีที่ไม่สามารถเข้าร่วมประชุมด้วยตนเองได้

7.  ในการประชุมได้เปิดโอกาสให้ผู้ถือหุ้นแสดงความคิดเห็น ข้อเสนอแนะ
    หรือซักถามในวาระต่างๆ อย่างเป็นอิสระ ก่อนการลงมติในวาระนั้นๆ

8.  บริษัทได้จัดเตรียมบุคลากรที่มีความรู้ความเชี่ยวชาญในแต่ละสาขาเพื่อตอบข้อซักถาม
    ในวาระใดที่ผู้ถือหุ้นมีประเด็นสงสัย

2. การปฏิบัติต่อผู้ถือหุ้นอย่างเท่าเทียมกัน (Equitable Treatment of Shareholders)

บริษัท มีนโยบายปฏิบัติต่อผู้ถือหุ้นอย่างเท่าเทียมกันทุกราย เพื่อความเป็นธรรม
และเป็นไปตามข้อกำหนด กฎหมาย
รวมทั้งมีมาตรการป้องกันกรณีที่กรรมการและผู้บริหารใช้ข้อมูลภายใน
เพื่อแสวงหาผลประโยชน์ให้แก่ตนเองหรือผู้อื่นในทางมิชอบ ซึ่งเป็นการเอาเปรียบผู้ถือหุ้นรายอื่น
ทั้งนี้บริษัทได้คำนึงถึงการปฏิบัติต่อผู้ถือหุ้นเพื่อให้เกิดความเท่าเทียมกันทุกราย ดังนี้

1)  ให้สิทธิออกเสียงในที่ประชุม เป็นไปตามจำนวนหุ้นที่ผู้ถือหุ้นถืออยู่
    โดยหนึ่งหุ้นมีสิทธิเท่ากับหนึ่งเสียง

2)  ก่อนการประชุมผู้ถือหุ้นทางบริษัทได้เปิดโอกาสให้ผู้ถือหุ้นเสนอวาระการประชุม
    รวมทั้งเสนอชื่อกรรมการ โดยมีแบบฟอร์มการใช้สิทธิ์ดังกล่าวในเว็บไซต์ของบริษัท
    (www.yuasathai.com) ทั้งนี้ผู้ที่มีสิทธิในการเสนอวาระการประชุม
    หรือเสนอรายชื่อบุคคลเข้าเป็นกรรมการบริษัทนั้นต้องถือหุ้นในบริษัทไม่น้อยกว่า 5%
    ของจำนวนหุ้นทั้งหมด และจะต้องถือหุ้นต่อเนื่องกันไม่น้อยกว่า 12
    เดือนนับจากวันที่ถือหุ้นจนถึงวันที่เสนอระเบียบวาระการประชุม

3)  คณะกรรมการบริษัทได้กำหนดมาตรการป้องกันการใช้ข้อมูลภายใน (Inside information)
    โดยการนำข้อมูลภายในไปเปิดเผยกับบุคคลอื่น เป็นต้น
    และบริษัทได้ออกประกาศห้ามกรรมการบริษัท รวมถึงกรรมการที่พ้นตำแหน่งในช่วงเวลา 6
    เดือน และผู้บริหาร ซื้อขายหลักทรัพย์ของบริษัท ก่อนประกาศงบการเงินเป็นเวลา 1 เดือน
    และหลังประกาศเป็นเวลา 3 วัน และกำหนดให้กรรมการบริษัท
    และผู้บริหารมีหน้าที่รายงานการถือครองหลักทรัพย์ภายใน 3 วันทำการให้สำนักงาน ก.ล.ต.
    ทราบ และจัดส่งรายงานดังกล่าวให้แก่คณะกรรมการบริษัท เป็นประจำ

4)  บริษัทจะจัดส่งข้อมูลของบริษัท ให้แก่ผู้ถือหุ้นอย่างเพียงพอ เช่น
    การจัดส่งหนังสือนัดประชุมพร้อมทั้งข้อมูลประกอบการประชุมตามวาระต่างๆ,
    รายงานประจำปีในรูปแบบซีดี และหนังสือมอบฉันทะ เป็นต้น
    ให้แก่ผู้ถือหุ้นทราบล่วงหน้าก่อนวันประชุม 7 วันทำการ
    โดยในแต่ละวาระมีความเห็นของคณะกรรมการประกอบ และมีการบันทึกการประชุมถูกต้อง
    ครบถ้วน เพื่อให้ผู้ถือหุ้นสามารถตรวจสอบได้

5)  หลังจากการประชุมสามัญผู้ถือหุ้นประจำปีเสร็จสิ้น
    บริษัทจะจัดทำบันทึกรายงานการประชุมให้แล้วเสร็จภายใน 14 วัน
    พร้อมทั้งจัดส่งรายงานแก่ตลาดหลักทรัพย์แห่งประเทศไทย
    และเผยแพร่รายงานดังกล่าวให้ผู้ถือหุ้นรับทราบผ่านทางเว็บไซต์ของบริษัท

  2.1 การประชุมผู้ถือหุ้น

บริษัทจะจัดให้มีการประชุมสามัญผู้ถือหุ้นประจำปี ตามหลักการ ระเบียบ
ข้อบังคับของกฎหมายหรือตลาดหลักทรัพย์แห่งประเทศไทย
โดยส่งหนังสือนัดประชุมพร้อมข้อมูลประกอบการประชุมตามวาระต่างๆ
ให้ผู้ถือหุ้นทราบล่วงหน้าก่อนวันประชุม 7 วันทำการ
และได้นำหนังสือเชิญประชุมเผยแพร่ไว้ในเว็บไซต์ของบริษัท ทั้งภาษาไทยและภาษาอังกฤษ
ล่วงหน้าเป็นเวลา 30 วัน เพื่อให้ผู้ถือหุ้นได้ศึกษาข้อมูลก่อนวันประชุม
ทั้งนี้ในแต่ละวาระจะมีความเห็นของคณะกรรมการประกอบ และมีการบันทึกการประชุมถูกต้อง
ครบถ้วน เพื่อให้ผู้ถือหุ้นสามารถตรวจสอบได้

นอกจากนั้นในการประชุมแต่ละครั้งกรรมการบริษัทจะเข้าร่วมประชุม
และตอบคำถามในประเด็นต่างๆ ต่อที่ประชุม
โดยประธานในที่ประชุมได้เปิดโอกาสให้ผู้ถือหุ้นที่มาใช้สิทธิแสดงความคิดเห็นอย่างเท่าเทียมกัน
และสอบถามประเด็นต่างๆ เกี่ยวกับการดำเนินงานของบริษัท และเสนอแนะในที่ประชุม

ในการประชุมผู้ถือหุ้นประจำปีครั้งที่ 18/2555 มีกรรมการเข้าร่วมประชุมทั้งสิ้น 8 ท่าน จากทั้งหมด
11 ท่าน
โดยประธานในที่ประชุมได้เปิดโอกาสให้ผู้ถือหุ้นที่มาใช้สิทธิแสดงความคิดเห็นอย่างเท่าเทียมกัน
และตั้งคำถามต่อที่ประชุมในประเด็นต่างๆ เกี่ยวกับการดำเนินงานของบริษัท และข้อเสนอแนะต่างๆ
ซึ่งได้บันทึกไว้ในรายงานการประชุมแล้ว

2.2 การป้องกันการใช้ข้อมูลภายใน

บริษัทได้ให้ความสำคัญในเรื่องการจัดการเกี่ยวกับความขัดแย้งทางผลประโยชน์
คณะกรรมการได้ดูแลอย่างรอบคอบเมื่อเกิดรายการที่อาจมีความขัดแย้งทางผลประโยชน์
โดยมีการกำหนดนโยบายและขั้นตอนการอนุมัติรายการที่เกี่ยวโยงกันเป็นลายลักษณ์อักษร
รวมทั้งกำหนดนโยบายและวิธีการดูแลไม่ให้ผู้บริหารและผู้ที่เกี่ยวข้องนำข้อมูลภายในของบริษัทไปใช้เพื่อประโยชน์ส่วนตนดังนี้

รายการที่อาจมีความขัดแย้งทางผลประโยชน์ :
คณะกรรมการได้ทราบถึงรายการที่มีความขัดแย้งทางผลประโยชน์และรายการที่เกี่ยวโยงกันและได้พิจารณาความเหมาะสมอย่างรอบคอบทุกครั้ง
รวมทั้งมีการปฏิบัติตามหลักเกณฑ์ของตลาดหลักทรัพย์แห่งประเทศไทย
โดยเงื่อนไขในการทำรายการจะเหมือนกับการทำรายการกับบุคคลภายนอก (Arm's Length
Basis) และได้เปิดเผยรายละเอียด มูลค่ารายการ คู่สัญญา เหตุผล/ความจำเป็น
ไว้ในรายงานประจำปี และแบบ 56-1 (หน้าที่ 64 หัวข้อ 10 เรื่องรายการระหว่างกัน)

2.3 นโยบายและวิธีการดูแลการนำข้อมูลไปใช้ของผู้บริหาร

บริษัท มีนโยบายและวิธีการในการดูแลการนำข้อมูลภายในของบริษัท
ไปใช้เพื่อประโยชน์ส่วนตนรวมทั้งเพื่อการซื้อขายหลักทรัพย์ของผู้บริหาร โดยเฉพาะในช่วง 1
เดือนก่อนที่งบการเงินเผยแพร่ต่อสาธารณชน ในระหว่างที่หลักทรัพย์ของบริษัท
เป็นหลักทรัพย์จดทะเบียนในตลาดหลักทรัพย์ฯ ดังนี้

ผู้บริหารจะจัดทำและส่งรายงานการถือหลักทรัพย์ของตัวเอง คู่สมรส และบุตรที่ยังไม่บรรลุนิติภาวะ
ตามแบบกำหนดในข้อบังคับว่าด้วยการรายงานการถือหลักทรัพย์
และส่งสำเนารายงานให้แก่บริษัทในวันเดียวกับวันที่ส่งรายงานต่อสำนักงาน กลต.
และตลาดหลักทรัพย์แห่งประเทศไทย ทั้งนี้ภายในระยะเวลาดังต่อไปนี้

-   รายงานการถือหลักทรัพย์ครั้งแรก (แบบ 59-1) ภายใน 30 วัน
    นับแต่วันปิดการเสนอขายหลักทรัพย์ต่อ ประชาชน
    หรือวันที่ได้รับการแต่งตั้งให้ดำรงตำแหน่งเป็นผู้บริหาร

-   รายงานการเปลี่ยนแปลงหลักทรัพย์ (แบบ 59-2) ทุกครั้งเมื่อมีการซื้อ ขาย โอน
    หรือรับโอนหลักทรัพย์ ทั้งนี้ภายใน 3 วัน ทำการนับแต่วันที่มีการซื้อ ขาย โอน
    หรือรับโอนหลักทรัพย์นั้น

บริษัท ได้ส่งหนังสือเวียนแจ้งให้ผู้บริหารทราบว่าผู้บริหารที่ได้รับทราบข้อมูลภายใน
จะต้องระงับการซื้อขายหลักทรัพย์ของบริษัทก่อนที่บริษัทจะมีการประกาศผลการดำเนินงาน
(งบการเงิน) หรือข้อมูลข่าวสารที่เป็นสาระสำคัญ ซึ่งมีผลต่อการเปลี่ยนแปลงของราคาหลักทรัพย์
โดยในเรื่องของงบการเงิน กำหนดระยะเวลา คือ 45 วัน นับจากวันสิ้นไตรมาส (มีนาคม
มิถุนายน และกันยายน) และ 60 วันนับจากวันสิ้นงวด (ธันวาคม)

บริษัท จะใช้บทลงโทษสูงสุด
หากพบว่าผู้บริหารใช้ข้อมูลภายในหรือมีความประพฤติที่ส่อไปในทางที่จะทำให้บริษัท
ได้รับความเสื่อมเสียและความเสียหาย

  2.4 การประเมินการควบคุมภายใน

คณะกรรมการตรวจสอบให้ความสำคัญกับระบบควบคุมภายในของบริษัทอย่างต่อเนื่อง
เพื่อให้เกิดความมีประสิทธิภาพและประสิทธิผลในการดำเนินงาน
รวมถึงความน่าเชื่อถือของรายงานทางการเงิน
ซึ่งคณะกรรมการตรวจสอบกำหนดให้ฝ่ายตรวจสอบภายในรายงานผลการตรวจสอบและสอบทานระบบควบคุมภายในของบริษัทอย่างสม่ำเสมอ
ซึ่งฝ่ายตรวจสอบภายในจะยึดหลัก COSO 5 ด้าน ประกอบด้วย สภาพแวดล้อมของการควบคุม
การประเมินความเสี่ยง การควบคุมการปฏิบัติงานภายในหน่วยงาน
การควบคุมสารสนเทศและการสื่อสารข้อมูล และระบบการติดตามดูแลของผู้บริหารในหน่วยงาน
เป็นแนวทางในการประเมินความเพียงพอของระบบควบคุมภายในของ
ระบบการปฏิบัติงานต่าง ๆ ซึ่งในแต่ละหน่วยงานอาจมีหลายระบบงาน ดังนั้น
ฝ่ายตรวจสอบภายในจึงใช้หลักการตรวจสอบตามฐานความเสี่ยง (Risk Management
Approach) มาเป็นเกณฑ์ในการจัดทำแผนการตรวจสอบประจำปี
โดยแผนการปฏิบัติงานประจำปีของฝ่ายตรวจสอบภายในจะได้รับอนุมัติจากคณะกรรมการตรวจสอบ

เมื่อคณะกรรมการตรวจสอบได้รับรายงานผลการตรวจสอบหรือเหตุการณ์ผิดปกติที่เป็นสาระสำคัญจากฝ่ายตรวจสอบภายในและประเด็นสำคัญที่มีผลต่อการดำเนินงานของบริษัท
จากการรายงานผลการดำเนินงานประจำเดือนจากฝ่ายบัญชีและการเงินของบริษัทคณะกรรมการตรวจสอบจะนำเสนอข้อมูลดังกล่าวในการประชุมคณะกรรมการบริษัททุกไตรมาส
พร้อมทั้งเสนอแนวทางป้องกันและแก้ไข นอกจากนี้
ยังติดตามความคืบหน้าผลการแก้ไขข้อสังเกตจากการสอบทานระบบงานของผู้สอบบัญชีภายนอกในการประชุมร่วมกันทุกไตรมาส

นอกจากนี้ จากการประชุมใหญ่วิสามัญผู้ถือหุ้น ครั้งที่ 1 ประจำปี 2554 เมื่อวันที่ 12 มกราคม
2555 ที่ประชุมได้มีมติอนุมัติการขายทรัพย์สินบางส่วนของโรงงานเกตเวย์ให้กับบริษัท ยีเอส ยัวซ่า
สยาม อินดัสตรีส์ จำกัด ซึ่งผลจากมติดังกล่าว ทำให้ในระหว่างปี 2555
บริษัทต้องส่งมอบทรัพย์สินที่ขาย และขนย้ายทรัพย์สินบางส่วนที่ไม่ได้ขายมายังโรงงานบางปู ดังนั้น
ในการรายงานผลการดำเนินงานของบริษัทในแต่ละเดือน
คณะกรรมการตรวจสอบจะให้ความสำคัญกับรายได้และค่าใช้จ่ายที่เกิดขึ้นจากการขายและขนย้ายทรัพย์สินดังกล่าว
ซึ่งปรากฏว่าการส่งมอบทรัพย์สินดังกล่าวล่าช้ากว่าแผนที่กำหนดไว้และรายการดังกล่าวมีผลกระทบต่อผลการดำเนินงานของบริษัท

3. การคำนึงถึงบทบาทของผู้มีส่วนได้เสีย

บริษัทได้ให้ความสำคัญต่อสิทธิของผู้มีส่วนได้ส่วนเสียทุกกลุ่ม ไม่ว่าจะเป็นผู้มีส่วนได้เสียภายใน
ได้แก่พนักงานและผู้บริหารของบริษัทและบริษัทย่อย หรือผู้มีส่วนได้เสียภายนอก ได้แก่ ผู้ถือหุ้น ลูกค้า
คู่ค้า เจ้าหนี้ ชุมชน ภาครัฐและหน่วยงานอื่นๆ ที่เกี่ยวข้อง รวมถึงสภาพแวดล้อม
เนื่องจากบริษัทได้ตระหนักถึงแรงสนับสนุนจากผู้มีส่วนได้เสียต่างๆ
ซึ่งเป็นการสร้างความสำเร็จและความมั่นคงในระยะยาวของบริษัท
ดังนั้นบริษัทจึงคำนึงถึงประโยชน์ของผู้มีส่วนได้ส่วนเสียทุกฝ่าย รวมทั้งเคารพสิทธิตามกฎหมาย
เพื่อเป็นแนวทางในการปฏิบัติที่ดีของบริษัท ดังต่อไปนี้

  3.1 นโยบายและการปฏิบัติต่อพนักงาน

  3.2 นโยบายและการปฏิบัติต่อผู้ถือหุ้น

  3.3 นโยบายและการปฏิบัติต่อลูกค้า

  3.4 นโยบายและการปฏิบัติต่อคู่ค้า

  3.5 นโยบายและการปฏิบัติต่อเจ้าหนี้

  3.6 นโยบายและการปฏิบัติต่อคู่แข่งทางการค้า

  3.7 นโยบายและการปฏิบัติต่อสังคมและเศรษฐกิจโดยรวม

  3.8 นโยบายเกี่ยวกับสิ่งแวดล้อม

  3.9 ช่องทางที่ผู้ถือหุ้นและผู้มีส่วนได้เสียสามารถติดต่อร้องเรียนในเรื่องที่อาจเป็นปัญหากับบริษัท

  หรือคณะกรรมการ

  3.1 นโยบายและการปฏิบัติต่อพนักงาน

บริษัท ตระหนักดีว่า พนักงานเป็นปัจจัยแห่งความสำเร็จของการบรรลุเป้าหมายของบริษัทที่มีคุณค่ายิ่ง
จึงเป็นนโยบายของบริษัทที่จะให้การปฏิบัติเป็นธรรมทั้งในด้านโอกาสและผลตอบแทน การแต่งตั้ง
การโยกย้าย ตลอดจนการพัฒนาศักยภาพของพนักงานในบริษัท

1.  ปฏิบัติต่อพนักงานด้วยความสุภาพ และให้ความเคารพในศักดิ์ศรีของความเป็นมนุษย์

2.  ให้ผลตอบแทนที่เป็นธรรมต่อพนักงาน
    นอกจากนี้บริษัทยังได้จัดตั้งกองทุนสำรองเลี้ยงชีพให้แก่พนักงานตามพระราชบัญญัติกองทุนสำรองเลี้ยงชีพ
    โดยนายจ้างสมทบเงินจำนวนร้อยละ 3 ของเงินเดือนพนักงานเข้ากองทุนสำรองเลี้ยงชีพ
    และพนักงานจ่ายเงินสะสมเข้ากองทุนได้ในอัตราร้อยละ 3
    ของเงินเดือนของพนักงานแต่ละราย

3.  การแต่งตั้งโยกย้าย รวมถึงการให้รางวัลและการลงโทษพนักงาน
    โดยตั้งอยู่บนความถูกต้องและยุติธรรม

4.  รับฟังความคิดเห็นและข้อเสนอแนะซึ่งตั้งอยู่บนพื้นฐานความรู้ทางวิชาชีพของพนักงาน

5.  ให้ความสำคัญต่อการพัฒนาความรู้ ความสามารถของพนักงาน โดยมีการจัดฝึกอบรมด้านต่างๆ
    ในแต่ละหน่วยงาน เพื่อความคล่องตัวในการทำงานให้มากยิ่งขึ้น

6.  ให้การสนับสนุนพนักงานที่มีความสามารถในการทำงาน โดยให้โอกาสอย่างทั่วถึงและเสมอภาค

7.  ปฏิบัติตามกฎระเบียบข้อบังคับของบริษัทอย่างเคร่งครัด

8.  สร้างความมั่นคงให้กับพนักงาน รวมทั้งทางด้านความปลอดภัยและทรัพย์สิน

9.  หลีกเลี่ยงการกระทำใด ๆ ที่ไม่เป็นธรรม
    ซึ่งอาจมีผลกระทบต่อความมั่นคงในหน้าที่การงานของพนักงาน
    หรือสร้างความกดดันต่อสภาพจิตใจของพนักงาน’

10. มีสวัสดิการรถรับ-ส่งพนักงาน เพื่อความสะดวกในการปฏิบัติงานของพนักงาน
    และจัดสวัสดิการอาหารกลางวัน และเงินช่วยเหลือเช่น งานศพ บิดา มารดา คู่สมรส
    บุตรของพนักงาน รวมทั้งสวัสดิการเงินกู้ยืมซ่อมแซมที่พักอาศัย และเงินเพื่อการศึกษาบุตร

ทั้งนี้บริษัทให้ความสำคัญแก่พนักงาน โดยเปิดโอกาสให้พนักงานมีช่องทางสื่อสาร
เสนอแนะและร้องทุกข์ในเรื่องที่คับข้องใจเกี่ยวกับการทำงานต่อผู้บังคับบัญชาผ่านศูนย์กลางข้อมูลร้องทุกข์ได้
ซึ่งข้อเสนอต่างๆ จะนำไปพิจารณาอย่างเป็นธรรม เพื่อหาแนวทางในการป้องกันและแก้ไข
เพื่อให้เกิดประโยชน์แก่ทุกๆ ฝ่าย

3.2 นโยบายและการปฏิบัติต่อผู้ถือหุ้น

บริษัทตระหนักดีว่าผู้ถือหุ้นคือเจ้าของกิจการ และบริษัทมีหน้าที่สร้างมูลค่าเพิ่มแก่ผู้ถือหุ้นในระยะยาว
จึงกำหนดให้ กรรมการ ผู้บริหาร พนักงาน ต้องปฏิบัติตามแนวทางดังนี้

1.  ปฏิบัติหน้าที่ด้วยความซื่อสัตย์สุจริต ตลอดจน ตัดสินใจดำเนินการใดๆ
    ด้วยความระมัดระวังรอบคอบ และเป็นธรรมต่อผู้ถือหุ้นรายใหญ่และรายย่อย
    เพื่อประโยชน์สูงสุดของผู้ถือหุ้นโดยรวม

2.  นำเสนอรายงานสถานภาพของบริษัท ผลประกอบการ ฐานะการเงิน การบัญชี
    และรายงานอื่นๆ ด้วยความสม่ำเสมอ และครบถ้วนตามความเป็นจริง

3.  แจ้งให้ผู้ถือหุ้นทราบตามความเป็นจริงถึงแง่มุมต่างๆในด้านบวกและลบ
    บนพื้นฐานของความเป็นไปได้ มีข้อมูลและเหตุผลที่สนับสนุนอย่างเพียงพอ

4.  ห้ามไม่ให้แสวงหาผลประโยชน์ต่อตนเองหรือผู้อื่น โดยใช้ข้อมูลภายในบริษัท
    ที่ยังไม่ได้เปิดเผยต่อสาธารณะ หรือดำเนินการใดๆ
    ที่อาจเป็นข้อขัดแย้งทางผลประโยชน์กับบริษัท

3.3 นโยบายและการปฏิบัติต่อลูกค้า

บริษัท ตระหนักถึงความสำคัญของลูกค้าทีมีต่อธุรกิจเป็นอย่างมาก
บริษัทจึงแสวงหาแนวทางในการตอบสนองความต้องการของลูกค้าให้มีประสิทธิภาพและประสิทธิผลมากยิ่งขึ้นเพื่อให้เกิดความพึงพอใจสูงสุด
บริษัทจึงกำหนดนโยบายและข้อปฏิบัติต่อลูกค้าดังต่อไปนี้

1.  บริษัทพึงดูแลลูกค้าและให้บริการแก่ลูกค้าอย่างเท่าเทียมกัน

2.  ให้ข้อมูลข่าวสารที่ถูกต้องและเพียงพอและทันต่อเหตุการณ์แก่ลูกค้า เกี่ยวกับสินค้าและบริการ
    โดยไม่มีการกล่าวเกินความเป็นจริงที่เป็นเหตุเป็นผลทำให้ลูกค้าเข้าใจผิดเกี่ยวกับคุณภาพ
    ปริมาณ หรือเงื่อนไขใด ๆ ของสินค้าหรือบริการนั้น ๆ

3.  ให้คำแนะนำเกี่ยวกับการซื้อ-ขายให้แก่ลูกค้า พนักงานการตลาดต้องมีข้อมูลที่ถูกต้องครบถ้วน
    เพียงพอต่อการตัดสินใจของลูกค้า และให้ความเสมอภาคแก่ลูกค้าทุกราย

4.  ให้ความสำคัญแก่ลูกค้า โดยเฉพาะเรื่องการติดต่อกับลูกค้า และทำให้เป็นที่ไว้ใจของลูกค้า

5.  รักษาความลับของลูกค้าและไม่นำข้อมูลของลูกค้าไปใช้เพื่อประโยชน์ส่วนตัวหรือผู้ที่เกี่ยวข้องโดยมิชอบ

6.  รับฟังเรื่องร้องเรียนเกี่ยวกับคุณภาพของสินค้า
    และชี้แจงให้ลูกค้าเข้าใจเกี่ยวกับปัญหาหรืออุปสรรคที่เกิดขึ้น

3.4 นโยบายและการปฏิบัติต่อคู่ค้า

บริษัท มีนโยบายในการปฏิบัติต่อคู่ค้าอย่างเสมอภาคและเป็นธรรม
โดยคำนึงถึงประโยชน์สูงสุดของบริษัท
และอยู่บนพื้นฐานของการได้รับผลตอบแทนที่เป็นธรรมต่อทั้งสองฝ่าย
หลีกเลี่ยงสถานการณ์ที่ทำให้เกิดความขัดแย้งทางผลประโยชน์ รวมทั้งปฏิบัติตามพันธะสัญญา
ให้ข้อมูลที่เป็นจริงและถูกต้อง อยู่บนพื้นฐานความสัมพันธ์ทางธุรกิจ โดยมีแนวปฏิบัติดังต่อไปนี้

1.  ปฏิบัติตามเงื่อนไขต่างๆ ที่ตกลงกันไว้อย่างเคร่งครัด
    แต่ในกรณีที่ไม่สามารถปฏิบัติตามเงื่อนไขที่ตกลงกันได้ ต้องรีบแจ้งให้ทราบล่วงหน้าทันที
    เพื่อจะได้ช่วยกันหาแนวทางในการแก้ไขปัญหา

2.  ไม่รับหรือเรียกร้องหรือจ่ายผลประโยชน์ใดๆ ที่ส่อไปในทางที่ไม่สุจริตในทางการค้ากับคู่ค้า

3.  ในกรณีที่มีการกล่าวหาว่ามีการรับ หรือเรียกร้อง หรือจ่ายผลประโยชน์ใดๆ ก็ตาม
    ต้องมีการเปิดเผยรายละเอียดต่อคู่ค้าอย่างเป็นธรรม และรวดเร็ว

  3.5 นโยบายและการปฏิบัติต่อเจ้าหนี้

บริษัทตระหนักอยู่เสมอว่าการสร้างความสัมพันธ์อันดีกับเจ้าหนี้นั้นจะต้องปฏิบัติควบคู่ไปกับการปฏิบัติตามเงื่อนไขที่กำหนดไว้
เพื่อสร้างความเชื่อมั่นและความไว้ใจวางระหว่างกัน โดยมีแนวปฏิบัติดังนี้

1.  ปฏิบัติต่อเจ้าหนี้อย่างแสมอภาคและเป็นธรรม
    และอยู่บนพื้นฐานของการได้รับผลตอบแทนอย่างเสมอภาคทั้งสองฝ่าย

2.  ปฏิบัติตามสัญญาและเงื่อนไขต่างๆ ที่ตกลงกันไว้อย่างเคร่งครัด
    ในกรณีที่ไม่สามารถปฏิบัติตามเงื่อนไขได้ จะแจ้งสาเหตุให้เจ้าหนี้ทราบทันที
    เพื่อร่วมกันพิจารณาหาแนวทางในการแก้ไข โดยใช้หลักความสมเหตุสมผล

  3.6 นโยบายและการปฏิบัติต่อคู่แข่งทางการค้า

บริษัท มีนโยบายที่จะปฏิบัติต่อคู่แข่งทางการค้าให้สอดคล้องกับหลักสากล
ภายใต้กรอบแห่งกฎหมายเกี่ยวกับหลักปฏิบัติการแข่งขันทางการค้า
ไม่ละเมิดความลับหรือล่วงรู้ความลับทางการค้าของคู่แข่งทางการค้าด้วยวิธีที่ไม่สุจริตหรือฉ้อฉล
โดยมีแนวปฏิบัติดังต่อไปนี้

1.  มีความซื่อสัตย์ในวิชาชีพ โดยยึดหลักและปฏิบัติภายใต้กฎระเบียบและ กติกาของการแข่งขัน

2.  ไม่กล่าวร้ายเพื่อทำลายชื่อเสียงทางการค้าของคู่แข่ง

3.  ไม่ใช้วิธีการกลั่นแกล้งคู่แข่ง เพื่อให้คู่แข่งเสียโอกาส เช่นการขายตัดราคา
    การทุ่มสินค้าเข้าตลาด การขโมยข้อมูลของคู่แข่งมาใช้โดยมิชอบ

  3.7 นโยบายและการปฏิบัติต่อสังคมและเศรษฐกิจโดยรวม

บริษัท มีนโยบายที่จะดำเนินธุรกิจที่เป็นประโยชน์ต่อเศรษฐกิจและสังคม
ให้ความสำคัญกับการดูแลรักษาสิ่งแวดล้อม
ตลอดจนขนบธรรมเนียมประเพณีท้องถิ่นที่หน่วยงานของบริษัทตั้งอยู่และเป็นนโยบายของบริษัท
เช่นเดียวกันที่จะยึดมั่นและถือปฏิบัติเป็นพลเมืองที่ดี
ทั้งในด้านการดูแลรักษาสิ่งแวดล้อมและความปลอดภัยจากกิจกรรมของบริษัท
และปฏิบัติตามกฎหมายและข้อบังคับที่เกี่ยวข้องอย่างครบถ้วน
มุ่งมั่นที่จะใช้ความพยายามอย่างต่อเนื่องที่จะดำเนินการยกระดับคุณภาพของสิ่งแวดล้อมและการดูแลความปลอดภัย
ทั้งที่ดำเนินการเองและร่วมมือกับหน่ายงานของรัฐและชุมชน

3.8 นโยบายเกี่ยวกับสิ่งแวดล้อม

บริษัทจะคำนึงถึงผลกระทบต่อสิ่งแวดล้อมในทุกขั้นตอนการผลิต
โดยมีการพัฒนาและปรับปรุงระบบการจัดการเกี่ยวกับสิ่งแวดล้อมให้เป็นไปตามมาตรฐานสากล
โดยมีวัตถุประสงค์ เป้าหมาย แผนการปฏิบัติ และการประเมินผลอย่างชัดเจน
รวมทั้งดำเนินการเผยแพร่ข้อมูลข่าวสารและให้ความร่วมมือกับพนักงาน ลูกค้า
หน่วยงานภาครัฐและเอกชน รวมถึงสาธารณชนทั่วไป
และยังตระหนักถึงการนำทรัพยากรมาใช้อย่างประหยัด
เพื่อให้เกิดประโยชน์สูงสุดต่อองค์กรและสังคม

นโยบายคุณภาพและสิ่งแวดล้อมของบริษัท มีดังนี้
“เรามีความมุ่งมั่นในการพัฒนาคุณภาพผลิตภัณฑ์และสภาพสิ่งแวดล้อมตามความมุ่งหวังขององค์กรและลูกค้า”

โดยมีแนวทางปฏิบัติดังนี้

1.  พัฒนาระบบบริหารคุณภาพ TS 16949 หรือเทียบเท่า และ ISO 14001
    ร่วมกับลูกค้าและผู้ส่งมอบอย่างมีประสิทธิภาพ

2.  มุ่งพัฒนาในการปฏิบัติตามกฎหมายและข้อกำหนดต่างๆ ที่เกี่ยวข้องทางด้านสิ่งแวดล้อม

3.  ควบคุมและลดมลพิษจากน้ำทิ้ง ฝุ่น ไอกรด ปริมาณตะกั่วและสารเคมีให้ดีขึ้นอย่างต่อเนื่อง

3.9
ช่องทางที่ผู้ถือหุ้นและผู้มีส่วนได้เสียสามารถติดต่อร้องเรียนในเรื่องที่อาจเป็นปัญหากับคณะกรรมการหรือบริษัท

บริษัทได้เปิดโอกาสให้ผู้ถือหุ้นและผู้มีส่วนได้เสียสามารถติดต่อร้องเรียน
เสนอข้อคิดเห็นหรือข้อเสนอแนะต่างๆ มาทางคณะกรรมการบริษัทได้ เพื่อเป็นประโยชน์
และสร้างมูลค่าเพิ่มให้แก่บริษัทได้ โดยผ่าน Email address ของฝ่ายนโยบายและแผนงาน
planning@yuasathai.com หรือส่งข้อสอบถามทางจดหมายได้ ตามที่อยู่ดังต่อไปนี้

ทั้งนี้ เลขานุการบริษัทจะเป็นผู้รับผิดชอบในการรับเอกสารและส่งต่อให้คณะกรรมการที่เกี่ยวข้อง

4. การเปิดเผยข้อมูลและความโปร่งใส : (Disclosure and Transparency)

บริษัทมีนโยบายในการเปิดเผยข้อมูลและสารสนเทศที่เกี่ยวข้องกับธุรกิจและผลประกอบการของบริษัททั้งที่เป็นข้อมูลทางการเงินและข้อมูลข่าวสารต่างๆ
อย่างถูกต้องและเพียงพอ เพื่อความโปร่งใส
ซึ่งแสดงให้เห็นถึงแนวทางในการจัดการและผลดำเนินงานของบริษัทเพื่อให้บุคคลทั่วไป
นักลงทุนและผู้มีส่วนได้ส่วนเสียรับทราบข้อมูลของบริษัท

นอกจากนี้บริษัทยังเปิดเผยข้อมูลต่างๆ ไว้ในเว็บไซต์ของบริษัท www.yuasathai.com
ทั้งภาษาไทยและภาษาอังกฤษ ภายในเว็บไซต์ จะแบ่งเป็นหมวดๆ
เพื่อให้ผู้ที่เกี่ยวข้องสามารถเข้าดูข้อมูลข่าวสารที่สำคัญของบริษัท เช่น ประวัติโดยย่อของกรรมการ
โครงสร้างบริษัท รายงานประจำปี ระเบียบข้อบังคับบริษัท รายละเอียดสินค้าที่จำหน่าย
ข้อมูลตัวแทนจำหน่าย ความรู้ทั่วไปเกี่ยวกับสินค้า รวมทั้งข้อมูลทางการเงินรายไตรมาสและรายปี
รวมทั้งหมายเหตุประกอบงบการเงินและรายงานจากผู้สอบบัญชี เป็นต้น

4.1 การเปิดเผยรายการที่เกี่ยวโยงกัน (ดูหน้าที่ 64 หัวข้อรายการระหว่างกัน)

บริษัทตระหนักถึงผลประโยชน์ของผู้ถือหุ้นและความเป็นธรรมต่อผู้ถือหุ้นทุกราย
เพื่อป้องกันความขัดแย้งทางผลประโยชน์
และเพื่อให้การดำเนินงานเป็นไปด้วยความโปร่งใสและตรวจสอบได้
บริษัทจึงมีนโยบายที่ชัดเจนในการเปิดเผยรายการที่เกี่ยวโยงกัน
เพื่อเป็นการเสริมสร้างความมั่นใจแก่ผู้ถือหุ้น นักลงทุน และผู้มีส่วนได้เสียของบริษัท
โดยบริษัทจะดำเนินการตามหลักเกณฑ์ เงื่อนไขและวิธีการตาม
ประกาศคณะกรรมการกำกับหลักทรัพย์และตลาดหลักทรัพย์ เรื่อง
การเปิดเผยข้อมูลและการปฏิบัติของบริษัทจดทะเบียนในรายการที่เกี่ยวโยงกัน พ.ศ. 2546

ทั้งนี้บริษัท
ได้มีการเปิดเผยจำนวนบริษัทที่กรรมการแต่ละท่านไปดำรงตำแหน่งในกิจการอื่นทั้งที่เป็นบริษัทจดทะเบียนและบริษัทจำกัดได้ไม่เกิน
5 บริษัทต่อท่าน ไว้ในประวัติของกรรมการแต่ละท่าน

4.2 การเปิดเผยการถือครองหลักทรัพย์ของกรรมการบริษัทและผู้บริหาร

คณะกรรมการบริษัท ผู้บริหาร และผู้สอบบัญชี รวมถึงคู่สมรส ต้องจัดทำรายงานการถือหลักทรัพย์
และรายงานการเปลี่ยนแปลงการถือหลักทรัพย์ของบริษัท
ตามประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 14/2540
เรื่องการจัดทำและเปิดเผยรายงานการถือหลักทรัพย์

5. ความรับผิดชอบของคณะกรรมการ : (Board Responsibilities)

คณะกรรมการบริษัทประกอบด้วยบุคคลซึ่งมีความรู้ความสามารถ
โดยเป็นผู้มีบทบาทสำคัญในการกำหนดนโยบายของบริษัท
ร่วมกับผู้บริหารระดับสูงในการวางแผนในการดำเนินงานทั้งระยะสั้นและระยาว
ตลอดจนกำหนดนโยบายการเงิน การบริหารความเสี่ยง ในภาพรวมขององค์กร
มีบทบาทสำคัญในการกำกับดูแลตรวจสอบ
และประเมินผลการดำเนินงานของบริษัทและผลการปฏิบัติงานของผู้บริหารระดับสูงให้เป็นไปตามแผนที่วางไว้
โดยมีรายละเอียดดังต่อไปนี้

1.  ภาวะผู้นำและวิสัยทัศน์ของคณะกรรมการ

คณะกรรมการมีส่วนร่วมในการให้ความเห็นชอบ วิสัยทัศน์ ภารกิจ กลยุทธ์ เป้าหมาย แผนธุรกิจ
และงบประมาณของบริษัท
ตลอดจนกำกับดูแลให้ฝ่ายจัดการดำเนินการให้เป็นไปตามเป้าหมายตามแผนธุรกิจและงบประมาณที่กำหนดไว้อย่างมีสิทธิภาพและประสิทธิผล
และถูกต้องตามกฎ ระเบียบ และข้อบังคับของหน่วยงานที่กำกับดูแลและหน่วยงานที่เกี่ยวข้อง
เพื่อเพิ่มมูลค่าทางเศรษฐกิจสูงสุดให้แก่กิจการ และความมั่งคั่งสูงสุดให้แก่ผู้ถือหุ้น

5.2 บทบาทหน้าที่ของคณะกรรมการ คณะกรรมการตรวจสอบ คณะกรรมการกำหนดค่าตอบแทน
ประธานเจ้าหน้าที่บริหาร และเลขานุการบริษัท (หน้า 37-45 หัวข้อ 8.1
เรื่องโครงสร้างกรรมการและผู้บริหารของบริษัท )

5.3 ค่าตอบแทนกรรมการและผู้บริหาร (หน้า 45-47 หัวข้อ 8.3 เรื่องค่าตอบแทนที่เป็นตัวเงิน)

-   ค่าตอบแทนกรรมการ : บริษัทได้กำหนดนโยบายค่าตอบแทนกรรมการไว้อย่างชัดเจน
    และโปร่งใส โดยค่าตอบแทนอยู่ในระดับเดียวกับอุตสาหกรรมและขออนุมัติจากที่ประชุมผู้ถือหุ้น

-   ค่าตอบแทนผู้บริหาร : ค่าตอบแทนผู้บริหาร
    เป็นไปตามกระบวนการพิจารณาค่าตอบแทนเบื้องต้นที่เหมาะสม
    โดยคำนึงถึงผลประกอบการของบริษัทและผลการดำเนินงานของผู้บริหารแต่ละท่าน

  5.4 การรวมหรือแยกตำแหน่ง

บริษัทมีนโยบายที่จะสร้างการถ่วงดุลซึ่งกันและกันระหว่างตำแหน่งประธานกรรมการบริษัทและประธานเจ้าหน้าที่บริหารโดยมีบทบาทอำนาจและหน้าที่ที่แบ่งแยกจากกันอย่างชัดเจน
นอกจากนั้นคณะกรรมการทุกคนมีอิสระในการแสดงความเห็นต่อการดำเนินงานของบริษัท
เพื่อให้มีความถูกต้อง โปร่งใส สามารถตรวจสอบได้ และตามโครงสร้างคณะกรรมการของบริษัท
ประกอบด้วยกรรมการที่เป็นกรรมการตรวจสอบ จำนวนหนึ่งในสามของกรรมการทั้งหมด
ทั้งนี้ต้องไม่น้อยกว่า 3 ท่าน
ซึ่งจะทำให้เกิดการถ่วงดุลและการสอบทานการบริหารงานได้อีกทางหนึ่ง

ทั้งนี้ในการประชุมผู้ถือหุ้นสามัญประจำปีทุกครั้ง ให้กรรมการจำนวน 1 ใน 3
ของจำนวนกรรมการที่พึงมีพ้นวาระการดำรงตำแหน่ง ถ้าจำนวนกรรมการที่จะพ้นวาระแบ่งเป็น 3
ส่วนไม่ได้ ก็ให้พ้นวาระในจำนวนใกล้เคียงกับสัดส่วน 1 ใน 3 ที่สุด

อย่างไรก็ตามเนื่องจากประธานกรรมการป่วยและไม่สามารถปฏิบัติหน้าที่ได้เป็นการชั่วคราวตั้งแต่ปลายปี
2553 จนกระทั่งท่านได้เสียชีวิตลงวันที่ 29 มีนาคม 2555
รองประธานกรรมการซึ่งที่ประชุมคณะกรรมการบริษัทครั้งที่ 6/2553
ได้มีมติแต่งตั้งประธานเจ้าที่บริหารให้ดำรงตำแหน่งรองประธานกรรมการบริษัท
จึงได้ปฏิบัติหน้าที่ประธานในที่ประชุมของคณะกรรมการแทนจนถึงปัจจุบัน
สำหรับตำแหน่งประธานกรรมการ
คณะกรรมการอยู่ระหว่างการพิจารณาคัดเลือกผู้ที่เหมาะสมเพื่อดำรงตำแหน่งต่อไป

5.5 รายงานของคณะกรรมการ

คณะกรรมการบริษัทเป็นผู้รับผิดชอบต่องบการเงินเฉพาะกิจการและงบการเงินรวมของบริษัท
และสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมออ
และใช้ดุลยพินิจอย่างระมัดระวังงและประมาณการที่ดีที่สุด ในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการได้จัดให้มีการดำรงรักษาไว้ซึ่งระบบควบคุมภายในที่มีประสิทธิผลเพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง
ครบถ้วน และเพียงพอที่จะดำรงรักษาไว้ซึ่งทรัพย์สินและผลประโยชน์ของบริษัท
และเพื่อให้ทราบจุดอ่อนเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

บริษัท ได้กำหนดให้กรรมการผู้มีอำนาจลงนามรับรอง
และระบุความรับผิดชอบในการจัดทำรายงานทางการเงิน ในส่วนที่ 2 ของรายงานประจำปี 56-1
ซึ่งเผยแพร่ให้ผู้ถือหุ้น และนักลงทุนรับทราบเป็นประจำทุกปี นอกจากนี้
กรรมการผู้มีอำนาจลงนามของบริษัท ได้แก่ นายพรจักร มนูธรรม และนายคัทซึมิ นากาโตะ
ยังได้ทำรายงานรับรองความถูกต้องของงบการเงิน
และความรับผิดชอบในการเปิดเผยข้อมูลตามข้อกำหนดของตลาดหลักทรัพย์แห่งประเทศไทยเป็นประจำทุกไตรมาส

  5.6 การประเมินตนเองของคณะกรรมการ

คณะกรรมการบริษัท ได้มีการประเมินการปฏิบัติงานของตนเองแบบทั้งคณะ อย่างน้อยปีละ 1 ครั้ง
เพื่อทบทวนว่าได้มีการกำกับดูแลให้มีการกำหนดและหรือดำเนินการต่าง ๆ ได้อย่างเพียงพอ
และใช้เป็นข้อมูลสนับสนุนเพื่อให้ฝ่ายบริหารนำไปปรับปรุง พัฒนา
การบริหารจัดการให้มีประสิทธิภาพมากยิ่งขึ้น
โดยได้แจ้งผลประเมินให้ที่ประชุมคณะกรรมการบริษัททราบ และวิเคราะห์ผลการประเมิน
เพื่อนำไปสู่การดำเนินการของฝ่ายบริหารต่อไป

  5.7 จริยธรรมธุรกิจ

บริษัท ได้ให้ความสำคัญกับการปฏิบัติเกี่ยวกับจริยธรรมหรือจรรยาบรรณในการประกอบธุรกิจ
โดยถือเป็นปัจจัยสำคัญต่อการดำเนินงาน ของผู้บริหารและพนักงาน
เพื่อให้เหมาะสมกับสภาพแวดล้อมทั้งภายในและภายนอก เพื่อให้คณะกรรมการ ผู้บริหาร
และพนักงานทุกคนในองค์กร ยึดถือเป็นแนวทางในการปฏิบัติหน้าที่ ด้วยความซื่อสัตย์ สุจริต
ต่อองค์กร และผู้ที่มีส่วนได้เสียทุกกลุ่ม สาธารณชนและสังคม รวมถึงมาตรฐานการปฏิบัติ ตามที่บริษัท
และผู้ถือหุ้นคาดหวังเพื่อให้บรรลุวิสัยทัศน์ และสำเร็จตามเป้าหมายที่กำหนด
ทั้งนี้บริษัทได้เปิดเผยจริยธรรมธุรกิจ ไว้ในเว็บไซต์ของบริษัทที่ www.yuasathai.com